b'\n_START_ARTICLE_\nBansur\xc4\x97\n_START_PARAGRAPH_\nBansur\xc4\x97 (hindi \xe0\xa4\xac\xe0\xa4\xbe\xe0\xa4\x82\xe0\xa4\xb8\xe0\xa5\x81\xe0\xa4\xb0\xe0\xa5\x80 \xc2\xa0= B\xc4\x81\xe1\xb9\x83sur\xc4\xab)\xc2\xa0\xe2\x80\x93 ind\xc5\xb3 medinis pu\xc4\x8diamasis instrumentas (aerofonas), skersin\xc4\x97 fleita. Gaminama i\xc5\xa1 vieno i\xc5\xa1tiso bambuko stiebo, turi 6 arba 7 skylutes. Tai populiarus \xc5\xa0iaur\xc4\x97s Indijos klasikin\xc4\x97s muzikos (Hindustani) instrumentas, da\xc5\xbenai naudojamas kaip akompanuojantis instrumentas vokalui._NEWLINE_Bansur\xc4\x97 yra senas ind\xc5\xb3 instrumentas, siejamas su piemenimis (juo vaizduojamas grojantis jaunasis Kri\xc5\xa1na), atvaizduotas I a. budistiniuose pie\xc5\xa1iniuose. Bansuri gaminami ir su \xc5\xa1vilpuku vamzdelio gale, ir su ertme p\xc5\xabtimui \xc5\xa1one. Instrumento ilgis svyruoja nuo 12 coli\xc5\xb3 (murali) iki 40 coli\xc5\xb3 (\xc5\xa1ankha-bansuri). Kuo ilgesn\xc4\x97 fleita, tuo \xc5\xbeemesnius garsus ja galima i\xc5\xa1gauti._NEWLINE_Bansurei akompanuoja tabla ir tanpura._NEWLINE_\xc5\xbdymiausi atlik\xc4\x97jai: Hariprasadas \xc4\x8caurasija, Panalalis Gho\xc5\xa1as, Rad\xc5\xbeendra Prasana, Vid\xc5\xbeajus Raghavas Rao, Raghunathas Prasana ir kt.'